Morsø Kommune er iblandt de 18 kommuner, som får et særtilskud fra staten. Limfjordskommunen får 40 millioner. Små 100 millioner mindre, end kommunen ønskede. - Vi skal ud og skabe ret dramatiske besparelser. Vi bliver ramt på den borgernære velfærd, fortæller borgmester Hans Ejner Bertelsen (V) til TV MIDTVEST. Borgmesteren vil helst ikke pege på noget område endnu, for torsdag og fredag er der budgetseminar i kommunen. Men: - Der er ingen hellige køer, tilføjer borgmesteren. Der er dog lavet et såkaldt potentialekatalog. Men borgmesteren vil endnu ikke løfte sløret for det. 600 kilometer veje Én ting er velfærd noget andet er alt det andet, kommunen skal finansiere. - Der er ingen midler afsat til anlægsbudget. Vi har 600 kilometer veje, som skal have asfalt, fortsætter Hans Ejner Bertelsen. Men er det statens opgave at holde hånden under virksomheden, "Morsø Kommune"? Hvorfor ikke gribe i egen barm? I har vel ikke gjort det godt nok? - Vi har gjort det godt nok. Vi har øget vores skatteindtægter og vendt befolkningsudviklingen. Men vi bliver ramt meget skævt af udligningsreformen, afslutter borgmesteren. I år er særtilskudspuljen ekstraordinært forhøjet med 250 millioner.

Opsummering:
Morsø Kommune ville gerne have modtaget 139 millioner i særtilskud fra staten. Men morsingboerne må nøjes med 40.